Forord 

Idrættens møde- og kamppladser er overskriften for Idrætshistorisk Årbog 2004, som samler en lang række bidrag fra både gamle kendinge og nye navne. Tilsammen belyser forfatterne temaet ud fra henholdsvis kulturelle, historiske og politiske synsvinkler, om end overgangene er glidende. Overskriften angiver den dobbelthed, man finder i idrætten. Her mødes man, men ofte for at kæmpe mod hinanden. Der er ikke – i princippet – tale om aftalt spil, men om aftalt kamp og bevægelse. Idrættens møde- og kamppladser indfanger også det forhold, at sammenstødene ikke kun udfolder sig i den konkrete kropslige omgang, men også i diskussionerne om hvem, hvor og hvordan. Hvem anerkendes som deltagere og (fjendtlige) kombattanter, hvor og under hvilke rammer kan og bør idrætten udfolde sig, og hvordan skal den tilrettelægges? Idræt er på den ene side enkel – fire mennesker, en bold og to mål af et eller andet (eller slet ikke) – og på den anden side er den spundet ind i et virvar af interesser og magtkampe, det være sig på kommunalt, statsligt, kommercielt, civilt, lokalt og globalt niveau. Først og fremmest eller til syvende og sidst er de symbolske, politiske og konkret kropslige kampe og møder – og deres udfald – et udtryk for styrkeforhold, der rækker langt ud over idrættens felt. 


Årbogen er struktureret efter artiklernes tilgang til stoffet. At en artikel f.eks. er placeret under ”Historie” betyder ikke, at den udelukkende forholder sig historisk til temaet. Det er anslaget, der er afgørende. Udover artiklerne indenfor kultur, historie og politik har vi samlet tre indlæg under overskriften ”Debat”, mens vi under ”Anmeldelser” har fået to bidrag. Vi skal ikke lægge skjul på, at vi gerne så og har kæmpet for flere anmeldelser af de mange relevante udgivelser – artikler, bøger og afhandlinger – som er kommet i de senere år. Beklageligvis halter vi meget efter på dette område – ikke mindst i en nordisk sammenhæng. En forskningsoversigt er det dog blevet til, og forhåbentlig kan vi i de kommende år se frem til flere anmeldelser. Så meget desto mere er vi glade for, at de to anmeldere har sagt ja til opgaven. Som noget nyt indeholder årbogen desuden en cd-rom med idrætshistoriske tekster. Vi håber, at dette medie kan være med til at skærpe interessen for at læse og arbejde med de originale tekster.

Vi vil gerne benytte lejligheden til at takke de mange mennesker, der har bidraget til denne omfangsrige årbog. Det gælder først og fremmest bidragsyderne, men også vores redaktionsudvalg, der har påtaget sig arbejdet med bedømmelse og revision af artiklerne. Vi retter også en tak til redaktør Christer Wigerfelt på nettidsskriftet ALBA.NU – Tidning för kultur, vetenskap och samhälle (www.alba.nu) for tilladelse til at bringe debatten mellem ham og Henning Eichberg vedr. folk, demokrati og bevægelse. Og ikke mindst en stor tak til Lone Bolwig, Jens Vestergaard Madsen, Agneta Pedersen og Charlotte Pedersen for korrekturlæsning – og til Kirkeligt Samfund på Vartov, der har lagt kaffe og blødt brød til. 

Redaktionen ønsker god fornøjelse med læsningen af Idrætshistorisk Årbog 2004.  

